મિડ-ડે કપની સાતમી સીઝનનો ગઈ કાલનો બીજો દિવસ રસાકસી અને રોમાંચભર્યો રહ્યો હતો. છેલ્લાં ત્રણ વર્ષથી કપ જીતતી આવેલી ચરોતર રૂખીની ટીમે આ વખતની પહેલી મૅચમાં પરજિયા સોની તરફથી મજબૂત સ્પર્ધાનો સામનો કરવો પડ્યો હતો. નવગામ વીસા નાગર વણિક અને કચ્છ-વાગડ લેઉવા પટેલ વચ્ચેની દિવસની બીજી મૅચ ટાઇ થઈ ગઈ હતી અને પછી સુપરઓવરમાં નવગામ વીસા નાગર વણિકની ટીમે મૅચ જીતી લીધી હતી. દિવસની ચોથી અને અંતિમ મૅચ સૌથી દિલધડક રહી હતી. આ મૅચ આમ તો આહીરની ટીમે ૬ રનથી જીતી લીધી હતી, પણ પોતાની નિર્ધારિત ૧૦ ઓવર ૪૫ મિનિટમાં પૂરી ન કરી એટલે ૧૦ રનની પેનલ્ટી લાગતાં જીત હારમાં પલટાઈ ગઈ હતી અને અંતે તેઓ ઘોઘારી વીસા શ્રીમાળી જૈન સામે પરાજિત ઘોષિત થયા હતા.